የኢትዮጵያ ልማት ባንክ በዘጠኝ ወራት 4.8 ቢሊዮን ብር አበደረ
የኢትዮጵያ ልማት ባንክ በ2007 በጀት ዓመት በዘጠኝ ወራት ውስጥ ከተፈቀደው ከ7.8 ቢሊዮን ብር ብድር ውስጥ፣ 4.8 ቢሊዮን ብር የሚሆነውን ለተበዳሪዎች መልቀቁ ተገለጸ፡፡ባንኩ በዘጠኝ ወራት ውስጥ ለመፍቀድ ካቀደው 9.8 ቢሊዮን ብር ብድር ውስጥ 77 በመቶውን ማሳካቱን የባንኩ ፕሬዚንዳት አቶ ኢሳያስ ባህረ ገልጸዋል፡፡ ከተፈቀደው ብድር ውስጥ ለተበዳሪዎች የተለቀቀው መጠን ከባንኩ ዕቅድ አኳያ አፈጻጸሙ 54 በመቶ መሆኑ ተገልጿል፡፡ የተለቀቀው ብድር አፈጻጸም 54 በመቶ ሊሆን የቻለው ብድሩ ከተፈቀደ በኋላ ለመልቀቅ፣ ተበዳሪዎች ሊያሟሉ የሚገቡዋቸው መሥፈርቶች በትክክል ተግባራዊ መሆናቸው መረጋገጥ ስላለበት ነው ብለዋል፡፡ከዚህም በተጨማሪ ብድር የተፈቀደለት ፕሮጀክት ብዙ ጊዜ የሚያስፈልጉትን  ግብዓቶች፣ በተለይ የተለያዩ መሣሪያዎችን ከውጭ ማስገባት ስለሚጠይቅና ለማስገባትም ጊዜ የሚወስድ በመሆኑ፣ መለቀቅ የሚገባው ብድር ይዘገያል፡፡በባንኩ የብድር ፖሊሲ መሠረት አንድ ተበዳሪ ለኢንቨስትመንቱ ከተፈቀደለት ገንዘብ ውስጥ 30 በመቶውን ማቅረብ ይኖርበታል፡፡ ይህን ከተሟላ በኋላም ብድሩ በፕሮጀክቱ የሥራ እንቅስቃሴ መጠን የሚለቀቅ በመሆኑ፣ የተለቀቀው የብድር አፈጻጸም ሊያንስ ይችላል ተብሏል፡፡ባንኩ በዘጠኝ ወራት ውስጥ የፈቀደው ብድር በአብዛኛው ለኢንዱስትሪ በተለይም ለጨርቃ ጨርቅ ዘርፍ ሲሆን፣ አግሮ ፕሮሰሲንግም ከፍተኛ ብድር ከተፈቀደላቸው ዘርፎች መካከል አንዱ ሊሆን ችሏል፡፡በበጀት ዓመቱም አሁንም ከፍተኛውን ብድር የውጭ ኩባንያዎች ሲወስዱ፣ የኢትዮጵያውያን ኩባንያዎች ድርሻ አሁንም ከቀድሞው ያልተለየ መሆኑ ታውቋል፡፡አቶ ኢሳያስ የውጭ ኩባንያዎችና የአገር ውስጥ ኩባንያዎች የብድር ድርሻ መረጃውን ባይገልጹም፣ የውጪዎቹ ድርሻ ከፍተኛ መሆኑን አረጋግጠዋል፡፡ ቀደም ባሉት ዓመታት የባንኩን የተፈቀደ ብድር ከ90 በመቶ በላይ የሚወስዱት የውጭ ኩባንያዎች ናቸው፡፡ እነሱም በጨርቃ ጨርቅ ኢንዱስትሪ የተሰማሩ ናቸው፡፡   